(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΗ΄

Πέμπτη 7 Ιουλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Επικρατείας, σχετικά με την επιστολή του αρμόδιου Επιτρόπου για θέματα που αφορούν τον πρόσφατο νόμο για την αδειοδότηση των Μέσων Μαζικής Ενημέρωσης, σελ.
 β) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. σχετικά με τις διαγραφές σπουδαστών δημόσιων ΙΕΚ από τα μητρώα του ΟΑΕΔ, σελ.
 ii. σχετικά με την υποβάθμιση των υποκαταστημάτων ΙΚΑ για τους ασφαλισμένους του Νομού Ηρακλείου, σελ.
 γ) Προς τον Υπουργό Οικονομικών, σχετικά με την τροποποίηση του Άρθρου 33, τελευταίο εδάφιο παράγραφος 3 του ν. 2859/2000, αναφορικά με την Κύρωση Κώδικα Φόρου Προστιθέμενης Αξίας (ΦΕΚ Α΄ 248/07-11-2000), σελ.
 δ) Προς τον Υπουργό Υποδομών, Μεταφορών και Δικτύων, σχετικά με την αυτοκινητοβιομηχανία Volkswagen, σελ.

ΠΡΟΕΔΡΕΥΩΝ

ΚΟΥΡΑΚΗΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΕΓΚΕΡΟΓΛΟΥ Β. , σελ.
ΚΕΦΑΛΙΔΟΥ Χ. , σελ.
ΚΟΥΡΑΚΗΣ Α. , σελ.

Β. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΑΝΤΩΝΟΠΟΥΛΟΥ Ο. , σελ.
ΗΓΟΥΜΕΝΙΔΗΣ Ν. , σελ.
ΚΑΜΜΕΝΟΣ Δ. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΙΔΟΥ Χ. , σελ.
ΛΟΒΕΡΔΟΣ Α. , σελ.
ΠΑΠΑΔΟΠΟΥΛΟΣ Α. , σελ.
ΠΑΠΠΑΣ Ν. , σελ.
ΠΕΤΡΟΠΟΥΛΟΣ Α. , σελ.
ΤΖΟΥΦΗ Μ. , σελ.
ΧΡΥΣΟΒΕΛΩΝΗ Μ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΗ΄

Πέμπτη 7 Ιουλίου 2016

Αθήνα, σήμερα στις 7 Ιουλίου 2016, ημέρα Πέμπτη και ώρα 10.37΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-7-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡNZ΄ συνεδριάσεώς του, της Τετάρτης 6 Ιουλίου 2016, σε ό,τι αφορά: α) στην ψήφιση στο σύνολό του σχεδίου νόμου: «Κύρωση της Απόφασης του Συμβουλίου 2014/335/ΕΕ, Ευρατόμ για το Σύστημα των ιδίων πόρων της Ευρωπαϊκής Ένωσης Τύπος», καθώς και β) στην εκλογή Αντιπροέδρου της Βουλής των Ελλήνων.)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ)

(Να μπει η σελίδα 2β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τέταρτη με αριθμό 1077/4-7-2016 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδου προς τον Υπουργό Επικρατείας, σχετικά με την επιστολή του αρμόδιου Επιτρόπου για θέματα που αφορούν τον πρόσφατο νόμο για την αδειοδότηση των μέσων μαζικής ενημέρωσης.

Στην επίκαιρη ερώτηση θα απαντήσει ο Υπουργός κ. Νικόλαος Παππάς.

Κύριε Λοβέρδο, έχετε τον λόγο για δύο λεπτά για να αναπτύξετε την επίκαιρη ερώτησή σας.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριε Υπουργέ, όταν κάναμε στην Ολομέλεια και στη Διάσκεψη Προέδρων, τη συζήτηση για το νόμο σας περί τηλεοπτικών αδειών και συναφών θεμάτων, είχα επικαλεστεί, μεταξύ πολλών άλλων, τις οδηγίες 2002/20 και 2002/21. Είχα επικαλεστεί αυτές τις οδηγίες, προσπαθώντας να καταστρώσω ένα κοινό πεδίο ανάμεσα μας, νομικό, που διέπει τα ζητήματα που θέλετε να ρυθμίσετε.

Εις μάτην, όμως. Περιφρονούσατε κάθε τέτοιου είδους υπόδειξη, δηλώνοντας και εσείς και ο συνάδελφός σας, ο κ. Σπίρτζης, πως όλα αυτά δεν στέκουν. Ήρθε, όμως, η επιστολή του Επιτρόπου για την ψηφιακή οικονομία και κοινωνία του κ. Έτινγκερ και έβαλε τα πράγματα στη θέση τους σε σχέση με το Ενωσιακό Δίκαιο, σε σχέση δηλαδή με το πλαίσιό σας και το πλαίσιό μας.

Σας είπε ότι έχετε πολλές περισσότερες δυνατότητες, απ’ αυτές που καταλήγετε να δίνετε με τη μορφή τηλεοπτικής άδειας. Το θεσμικό πλαίσιο επιβάλλει πολυφωνία, επιβάλλει ενημέρωση και η τεχνική πλευρά του τεχνικού πλαισίου, σας δίνει πολύ παραπάνω δυνατότητες απ’ αυτές που χρησιμοποιείτε και σας επισημαίνει ότι η μη αξιοποίηση αυτού του τεχνικού πλαισίου, έχει ένα πρόβλημα και ζητά τις παρατηρήσεις σας.

Για όποιον γνωρίζει, μπορεί να καταλάβει ότι αυτή είναι η αρχή μιας διαδικασίας, που αν τα επιχειρήματα της χώρας δεν είναι πειστικά, υπάρχει ζήτημα προσφυγής της Ευρωπαϊκής Επιτροπής εναντίον της Ελλάδας.

Κύριε Υπουργέ, ταυτοχρόνως, στο κείμενο αυτό, στο κείμενο της επιστολής δηλαδή, υπάρχουν πάρα πολλές παρατηρήσεις και μάλιστα στο διατακτικό του μέρος, σχετικά με την έλλειψη σεβασμού από τη νομοθεσία σας, δηλαδή τη νομοθεσία περί τηλεοπτικών αδειών και συναφών θεμάτων, σε σχέση με τις ρυθμιστικές αρχές, τις ανεξάρτητες διοικητικές αρχές.

Γίνεται, συγκεκριμένη αναφορά στην Ενιαία Ρυθμιστική Αρχή και στην αντίστοιχη Ανεξάρτητη Διοικητική Αρχή Τηλεπικοινωνιών και Ταχυδρομείων. Δεν έχει εξεταστεί το θέμα του Συμβουλίου Ραδιοτηλεόρασης, διότι αυτό αφορά άλλη καταγγελία προσφυγή ενδιαφερομένων και θα εξεταστεί οσονούπω. Έρχεται κι αυτό δηλαδή.

Υπό την έννοια αυτή, κύριε Πρόεδρε, δεν μπορείτε να λέτε –και να το λέτε απευθυνόμενος σε γνώστες και μη– ότι όλο αυτό το θεσμικό πλαίσιο δεν έχει καμμία σχέση με το ζήτημα των τηλεοπτικών αδειών, αφού είναι πολύ λογικό, να προκύπτει ακόμα και στου αδαούς το μυαλό, το συμπέρασμα ότι είναι η πρώτη φάση και έπεται και η δεύτερη, που θα ακολουθήσει τις απαντήσεις που θα δώσετε με τις δικές σας παρατηρήσεις.

Υπό την έννοια αυτή, και σε ό,τι αφορά, πρώτον, τον περιορισμό των δυνατοτήτων που σχετίζονται με την επικοινωνία, δηλαδή με ένα αγαθό αμφίδρομο για αυτόν που δέχεται το προϊόν της επικοινωνίας και για αυτόν που το αποστέλλει και δεύτερον, σε ό,τι αφορά την παραβίαση του σεβασμού –του οφειλόμενου σεβασμού- στις ανεξάρτητες αρχές, το να τα παραβλέπετε όλα αυτά εσείς και να λέτε ότι καμμία σχέση δεν έχει με τις άδειές σας η όλη αυτή επιστολή και το περιεχόμενό της, αποτελεί κλασικό πολιτικό στρουθοκαμηλισμό. Βάζω το κεφάλι μου μέσα στο χώμα, δεν βλέπω, κι επειδή εγώ δεν βλέπω, θεωρώ ότι πολιτικά τίποτε άλλο δεν υπάρχει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 **ΠΡΟΕΔΡΕΥΩΝ (Αναστάσιος Κουράκης):** Υποβάλετε τα ερωτήματα, σας παρακαλώ, για να απαντήσει ο Υπουργός, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Ναι, αλλά ήθελα να κλείσω, κύριε Πρόεδρε, τη σκέψη μου και νομίζω ότι δεν έχω παραβιάσει πολύ τον χρόνο, σε σχέση με τα καθημερινά.

**ΠΡΟΕΔΡΕΥΩΝ (Αναστάσιος Κουράκης):** Ναι, ολοκληρώστε, όμως, για να προχωρήσουμε. Έχετε και τη δευτερολογία σας.

**ΑΝΔΡΕΑΣ ΛΟΒΕΡΔΟΣ:** Επιμένω, λοιπόν, κύριε Πρόεδρε, να μέμφομαι την Κυβέρνηση και να αποκαλώ τον Υπουργό Τύπου, Επικρατείας, «Υπουργό προπαγάνδας», διότι η βασική του αποστολή τελικά, ως φαίνεται, είναι να αλλοιώνει την πραγματικότητα, να παραβιάζει την αλήθεια, εν όψει των συμφερόντων της Κυβέρνησης, την οποία υπηρετεί.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο Υπουργός κ. Νίκος Παππάς.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Κύριε Λοβέρδο, πραγματικά εκπλήσσομαι, διότι δεν κρατιέστε. Επιμένετε να εκτίθεστε ενώπιον του ελληνικού λαού –λυπάμαι πάρα πολύ- κι επειδή εκτιμώ ότι είστε ένας έξυπνος άνθρωπος, αναρωτιέμαι γιατί το κάνετε και γιατί επιμένετε. Δεν ξέρω πού θεωρείτε ότι ενδεχομένως δίνετε εξετάσεις και ποιοι περιμένετε να σας δουν και να χαρούν με την τοποθέτησή σας. Ειλικρινά περίμενα μετά και τις τελευταίες εξελίξεις, τουλάχιστον τους ακραίους χαρακτηρισμούς «περί Υπουργών προπαγάνδας» να τους αποφύγετε.

Θυμάται το πανελλήνιο τι έχετε εκστομίσει και εσείς προσωπικά και ο ομοϊδεάτης σας κ. Βενιζέλος ότι «αυτό το νομοσχέδιο θα γίνει ο τάφος μας, ότι ο ομιλών είναι ο Γεωργαλάς, ο Υπουργός προπαγάνδας που θέλει να ελέγξει την ενημέρωση».

Προς τι όλες αυτές οι ακρότητες; Μάλιστα αυτή τη στιγμή έρχεστε και τις εκστομίζετε, με αφορμή γεγονότα τα οποία σας έχουν εκθέσει. Διότι στην πολιτική υπάρχουν…

**ΑΝΔΡΕΑΣ ΛΟΒΕΡΔΟΣ:** Ποια είναι αυτά;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Θα σας πω. Στην πολιτική υπάρχουν τα ιστορικά λάθη, όπως αυτό που διέπραξε η παράταξή σας, ταυτιζόμενη με τις ακραίες νεοφιλελεύθερες πολιτικές και την ακραία εκδοχή της Νέας Δημοκρατίας του κ. Σαμαρά, αλλά υπάρχουν και μεγάλες γκάφες. Σε μια τέτοια έχετε υποπέσει, κύριε Λοβέρδο, αυτή τη βδομάδα.

Γιατί υποπέσατε σε μεγάλη γκάφα; Διότι νομίζω ότι σπεύσατε να πείτε, πως εγώ πιάστηκα ψευδόμενος αλλά φαίνεται ότι εσείς προσομοιάζετε κάποιον που βλέπει μπροστά του την μπανανόφλουδα και αντί να στρίψει, καταριέται την τύχη του επειδή θα ξαναπέσει. Αυτό κάνετε, κύριε Λοβέρδο.

Ήρθε η ερώτησή σας να βασιστεί σε ένα δημοσίευμα, που έλεγε ότι υπάρχει επιστολή-κόλαφος για τις τηλεοπτικές άδειες. Ανακινήσατε το θέμα. Το έπιασαν κάποιοι στα απογευματινά δελτία και λένε «στον αέρα ο διαγωνισμός για τις άδειες». Δεν περνάνε λίγες ώρες, υπάρχει ένα δημοσίευμα σε ευρωπαϊκή ιστοσελίδα euractiv.gr που λέει ακριβώς ότι ουδεμία σχέση έχει η συγκεκριμένη επιστολή του Επιτρόπου Έτινγκερ με το θέμα των αδειών.

Αν δεν σας αρκεί αυτό, δεν πέρασε πάρα πολλή ώρα και το ίδιο επανέλαβε και η Εκπρόσωπος της Κομισιόν. Μάλιστα, το επανέλαβε –και εδώ θα ήθελα να το υπογραμμίσω- μετά από επίμονες –και καλώς έκαναν οι δημοσιογράφοι- ερωτήσεις των δημοσιογράφων. Είπε τρεις φορές ότι δεν έχει καμμία σχέση με το θέμα των αδειών. Γιατί, λοιπόν, επιμένετε να εκτίθεστε;

Νομίζω ότι και ο χρόνος στον οποίο επιλέξατε να σηκώσετε εσείς και τα συγκεκριμένα μίντια αυτόν τον θόρυβο δεν είναι τυχαίος, διότι ήταν ένα εικοσιτετράωρο πριν τη συζήτηση στο Συμβούλιο της Επικρατείας των αιτήσεων ακυρώσεως και των ασφαλιστικών μέτρων, τα οποία έχουν καταθέσει οι ιδιοκτησίες των καναλιών. Είναι εξήντα έξι τον αριθμό συνολικά τα δικόγραφα που έχουμε παραλάβει. Όμως, νομίζω ότι η προσπάθεια δημιουργίας κλίματος σύγχυσης έχει αρχίσει να δημιουργεί θυμηδία.

Εμείς νομίζω ότι έχουμε αυτήν τη στιγμή τη δυνατότητα να πούμε με χαρά ότι βρίσκεται σε εξέλιξη στα τελευταία του στάδια ο διαγωνισμός. Έχουν κατατεθεί έντεκα φάκελοι. Τις επόμενες μέρες, νομίζω, θα προχωρήσουμε και θα ολοκληρώσουμε τη διαδικασία της προεπιλογής και η δημοπρασία θα διεξαχθεί στις αρχές Αυγούστου.

Φροντίστε να μην εκτίθεστε κι εσείς και να μην εκθέτετε και την παράταξη, την οποία αυτήν τη στιγμή εδώ μέσα εκπροσωπείτε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Τον λόγο έχει ο ερωτών κ. Λοβέρδος για τη δευτερολογία του για τρία λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριε Υπουργέ, εάν τα λέγατε αυτά κάποιους μήνες ή κάποια χρόνια πριν, πιθανόν και κάποιος να σας άκουγε. Όμως, τα λέτε ενώ έχετε πλαίσιο και πολιτικών, σε ό,τι αφορά την Κυβέρνησή σας αλλά και ανθρώπων, σε ό,τι αφορά το αντικείμενό σας. Είστε πλαισιωμένος, κύριε Υπουργέ. Γύρω από το πρόσωπό σας κινούνται και πολιτικές και πρόσωπα. Κι επειδή είστε πλαισιωμένος, πρέπει να είστε και πιο συγκρατημένος, σε ό,τι αφορά τους χαρακτηρισμούς και για εμένα προσωπικά και για την παράταξη, την οποία έχω την τιμή να εκπροσωπώ, αλλά και για την πολιτική μας συγκυρία.

Κύριε Υπουργέ, εγώ δεν έκανα γενικές αναφορές. Κι επειδή είμαι και νομικός, έκανα συγκεκριμένες αναφορές σε Ενωσιακό Δίκαιο, το οποίο είχα προείπει τον Οκτώβριο τότε και το οποίο σήμερα σας γίνεται σαφές με την επιστολή του Επιτρόπου Έντιγκερ. Σας έκανα ειδική αναφορά στη σελίδα 27, η οποία εμπεριέχει με τους πιο συγκεκριμένους όρους του γράμματος, όχι του πνεύματος και του νοήματος, ότι παρεμβαίνετε αυθαίρετα, καθορίζοντας αριθμό αδειών μόνο τέσσερις.

Στη σελίδα 28, με τον πιο σαφή τρόπο, σας λέει ότι παραβιάζετε ευθέως την ανεξαρτησία των ανεξάρτητων διοικητικών αρχών. Εγώ δεν μιλάω αόριστα. Εγώ μιλάω συγκεκριμένα. Κι επειδή το ζήτημα της αδειοδότησης κρίνεται και ως προς τον αριθμό που αυθαίρετα αποφασίσατε, αλλά και ως προς το ότι εσείς υποκλέψατε την αρμοδιότητα του Συμβουλίου Ραδιοτηλεόρασης, έρχεται και δεύτερο χαστούκι. Αυτό είναι το πρώτο. Έρχεται και δεύτερο.

Δεν μπορείτε να λέτε ότι δεν έχει καμμία σχέση το ένα με το άλλο, όταν ο αριθμός των αδειών, που αυθαίρετα καθορίσατε εσείς είναι τέσσερις, και εδώ σας λέει η Ευρωπαϊκή Επιτροπή –και όχι εμείς πια- ότι οι δυνατότητες είναι πολύ παραπάνω και επίτηδες δεν τις αξιοποιείτε. Ένα το κρατούμενο.

Δεύτερο το κρατούμενο: Εγώ σας σέβομαι σαν πολιτικό και φυσικό πρόσωπο. Όμως, σε ό,τι αφορά το αντικείμενό σας, λειτουργείτε ως «Υπουργός προπαγάνδας». Απορώ γιατί είχατε εκνευριστεί όταν σας προσομοίωσα, κατά πολιτική υπερβολή, όχι με την απολύτως ακρίβεια των όρων, «Υπουργό της Βορείου Κορέας». Δίνετε εσείς άδειες τηλεοπτικές. Η Κυβέρνησή σας αποφασίζει ποια λαϊκή συγκέντρωση είναι νόμιμη και ποια δεν είναι νόμιμη. Είστε γενικά μια πολιτική παράταξη, που δεν λειτουργεί στο πλαίσιο της δημοκρατίας.

**ΜΕΡΟΠΗ ΤΖΟΥΦΗ:** Τι άλλο θα ακούσουμε;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Μας προσβάλλει όλους!

**ΑΝΔΡΕΑΣ ΛΟΒΕΡΔΟΣ:** Είναι πάρα πολύ χαρακτηριστικό, κύριε Υπουργέ, για να σας δώσω ακόμη ένα επιχείρημα, για να δείτε ότι στηρίζω τον πολιτικό μου λόγο στα επιχειρήματα, που μας έδωσε ο πρώην συνεργάτης σας, ο κ. Τζέιμς Γκάλμπρεϊθ, ο οποίος είπε για τον Μάρτιο του 2015, κάτι που συνδυάζεται πάρα πολύ με τα χρονικά πλαίσια μεταστροφής Βαρουφάκη, που εσείς δώσατε με δήλωσή σας πριν από λίγες μέρες, ότι, δηλαδή, αυτός ήταν υπέρ της αναδίπλωσης και τον επαναφέρατε στην τάξη. Αυτά γίνονται Φεβρουάριο του 2015. Και Μάρτιο του 2015, ο συνεργάτης του κ. Βαρουφάκη –οικονομολόγος, δεν μπορείτε να λέτε ότι δεν ξέρει, δεν μπορείτε να λέτε ότι δεν ήταν, γιατί ήταν- γράφει στο βιβλίο του ότι είχατε εκπονήσει το σχέδιο Χ, σύμφωνα με το οποίο έκτακτη ανάγκη θα κηρυσσόταν στη χώρα, δηλαδή στρατός, αντί μισθών και συντάξεων θα υπήρχαν υποσχετικές κ.λπ..

Άρα στο μυαλό σας υπάρχουν αυτά που λέμε. Απλώς, σας ενοχλεί να τα λέμε, γιατί δεν δέχεστε την πολιτική κριτική. Τη θεωρείτε εξοβελιστέα, διαπλεκόμενη. Τη θεωρείτε παράνομη, αντισυνταγματική. Δεν σας αρέσει η κριτική. Όμως, ο ρόλος σας ως Υπουργού είναι συνυφασμένος με την κριτική. Πρέπει να το συνδυάσετε αυτό στο μυαλό σας και να τη δεχθείτε. Θα την υφίστασθε την κριτική. Δεν γίνεται αλλιώς, κύριε Υπουργέ.

**ΠΡΟΕΔΡΕΥΩΝ (Αναστάσιος Κουράκης):** Καλώς. Ολοκληρώστε τη σκέψη σας παρακαλώ.

**ΑΝΔΡΕΑΣ ΛΟΒΕΡΔΟΣ:** Τώρα, έχετε αυτήν την επιστολή, που είναι μια επιστολή στην έναρξη, αγαπητοί συνάδελφοι, της σχετικής νομικής διαδικασίας. Δεν ανταλλάσσετε απόψεις. Η Ευρωπαϊκή Επιτροπή λέει ποιο είναι το Ενωσιακό Δίκαιο -σας το είχαμε πει κι εμείς εδώ- και σας λέει «απαντήστε στις παρατηρήσεις μας», που είναι οξύτατες, προκειμένου να λάβετε δεύτερο σήμα από την πλευρά τους που σημαίνει έναρξη της διαδικασίας προσφυγής κατά της Ελλάδος.

Όλο αυτό, κύριε Υπουργέ, γίνεται ενώ ακόμη δεν έχει εξεταστεί το άλλο θέμα «Συμβούλιο Ραδιοτηλεόρασης και τηλεοπτικές άδειες». Έρχεται και αυτό.

Σας ρώτησα στην επίκαιρη ερώτησή μου –και αυτό με ενδιαφέρει πιο πολύ, καθώς η ανταλλαγή μεταξύ μας χαρακτηρισμών είναι για την πολιτική αντιπαράθεση, αλλά για την ουσία της υπόθεσης είναι άλλο το θέμα- εάν σκέφτεστε να κάνετε αλλαγές. Σας δίνει συγκεκριμένη αφορμή και κατεύθυνση σκέψης το Ενωσιακό Δίκαιο και όπως αυτό ερμηνεύεται από την Ευρωπαϊκή Επιτροπή. Παίρνετε το μήνυμα; Έχετε σκοπό να κάνετε αλλαγές; Κι αν έχετε σκοπό να κάνετε αλλαγές, ποιες είναι αυτές;

**ΠΡΟΕΔΡΕΥΩΝ (Αναστάσιος Κουράκης):** Ωραία. Ευχαριστούμε τον κ. Λοβέρδο.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Κύριε Λοβέρδο, θα σας έλεγα ότι εσείς προφανώς δεν παίρνετε το μήνυμα, διότι το μόνο που απομένει –φαντάζομαι- είναι να διεκδικήσετε να κάνετε εσείς την ενημέρωση των συντακτών στην Ευρωπαϊκή Επιτροπή. Ειλικρινά, δεν καταλαβαίνω. Τι άλλο πρέπει να ειπωθεί, δηλαδή, για να καταλάβετε ότι πατήσατε την μπανανόφλουδα;

Ήλπιζα πραγματικά ότι -κάτι υπονοήσατε, βέβαια- θα κάνετε ένα βήμα ειλικρίνειας και θα έλθετε εδώ να πείτε «μάλιστα, δεν έχει να κάνει με τις άδειες». Υποστηρίξτε και τη θέση σας για τον αριθμό των αδειών. Δεν υπάρχει καμμία αντίρρηση. Όμως, τώρα μπορείτε να λέτε σε μένα ότι δεν έχω συνηθίσει την κριτική και συγκεκριμένα σε μένα; Το τι έχουμε υποστεί οι συγκεκριμένοι Υπουργοί από τα μέσα ενημέρωσης, το τι χυδαιότητες και το τι εμετός έχει γίνει, νομίζω πραγματικά ότι δεν έχει προηγούμενο!

Επιτρέψτε μου να σας πω ότι δεν χρειάζεται να είναι και κανείς παμπόνηρος για να συνδέσει αυτές τις χυδαίες επιθέσεις με τη διαδικασία της αδειοδότησης, την οποία με ψυχραιμία και αποφασιστικότητα εμείς την προχωράμε.

Με ρωτάτε αν θα κάνουμε αλλαγές. Έχουμε, όπως σας είπα και πριν, έντεκα ενδιαφερόμενους, που διεκδικούν τέσσερις άδειες και αυτό μας ικανοποιεί ιδιαιτέρως. Η Επιτροπή Διενέργειας του Διαγωνισμού έχει παραλάβει τους φακέλους, έχει ξεκινήσει ο έλεγχος και σε συνεργασία με την Εταιρεία Ορκωτών Ελεγκτών θα ολοκληρωθεί η διαδικασία μέχρι τις 14 Ιουλίου, όπου και θα ανακοινωθεί η λίστα των υποψηφίων, οι οποίοι έχουν περάσει το στάδιο της προεπιλογής και θα πάνε στη δημοπρασία.

Ταυτόχρονα, έχουμε ανεβάσει στη διαβούλευση νομοσχέδιο για το ηλεκτρονικό σύστημα διάθεσης διαφημιστικού χρόνου, διότι γνωρίζετε ότι στη διανομή της διαφήμισης έχουμε μια κατάσταση με μεγάλη αδιαφάνεια και με πολύ διευρυμένη κυκλοφορία, ας πούμε, μαύρου χρήματος ή αδιαφανών συναλλαγών ή συναλλαγών που ονομάζονται κάπως, ενώ είναι κάτι άλλο. Νομίζω ότι εδώ πέρα θα έπρεπε να έχετε κι εσείς μια συμβολή.

Βεβαίως, έχουμε προχωρήσει και το μητρώο των on line media, όπου πάνω από διακόσιες πενήντα ιστοσελίδες έχουν γραφτεί.

Θα σας θυμίσω, επίσης, και το γεγονός ότι πλέον οι δημόσιες υπηρεσίες και οι τράπεζες οφείλουν να δημοσιεύουν την κατανομή του διαφημιστικού τους χρόνου.

Τώρα θα σας απαντήσω με σαφήνεια. Εάν από εμάς περιμένετε να αλλάξουμε πολιτική και να πούμε «α, μας συγχωρείτε, κάναμε λάθος, επιστρέφουμε στο status quo ante», δεν θα το κάνουμε, κύριε Λοβέρδο, διότι ήμασταν η μοναδική χώρα στην Ευρώπη, η οποία δεν είχε αδειοδοτημένους τηλεοπτικούς σταθμούς. Αυτή η πραγματικότητα δεν σας τιμά και πάλι θα περίμενα μια λέξη αυτοκριτικής, την οποία πάλι δεν άκουσα.

Τι θέλατε να κάνουμε εμείς; Τις «τροπολογίες της βασιλόπιτας»; Να παρατείνουμε το καθεστώς νόμιμης λειτουργίας σταθμών που δεν κατέχουν άδεια; Εντάξει, ο καθένας έχει δικαίωμα να προσφεύγει στη δικαιοσύνη και να υπερασπίζεται το ειδικό του συμφέρον, όπως αυτός νομίζει. Όμως, τι ζητάμε εδώ πέρα; Να γυρίσουμε σε ποιο καθεστώς; Στο καθεστώς των μη αδειών;

Όμως, πολύ φοβάμαι και αυτό είναι διδακτικό -και με λυπεί η στάση σας, για το γεγονός ότι σπεύσατε να κάνετε αυτή την ερώτηση και για τον τόνο που συνεχίζετε να χρησιμοποιείτε- ότι το πρόβλημα δεν ήταν τα συμφέροντα. Το πρόβλημα ήταν οι πολιτικές δυνάμεις, οι οποίες για την εφήμερη δημοσιότητα επέλεγαν να υπερασπίζονται αυτά τα συμφέροντα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό κ. Παππά.

Προχωρούμε στη συζήτηση της δέκατης όγδοης με αριθμό 1017/21-6-2016 επίκαιρης ερώτησης δεύτερου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις διαγραφές σπουδαστών δημόσιων ΙΕΚ από τα μητρώα του ΟΑΕΔ.

Στην επίκαιρη ερώτηση θα απαντήσει η Αναπληρώτρια ΥπουργόςΕργασίας, Κοινωνικής Ασφάλισης και Κοινωνικής Αλληλεγγύης, κ. Ουρανία Αντωνοπούλου.

Τον λόγο έχει η κ. Τζούφη, για να αναπτύξει την ερώτησή της για δύο λεπτά.

**ΜΕΡΟΠΗ ΤΖΟΥΦΗ:** Κύριε Πρόεδρε, κύριοι Υπουργοί, προσωπικά κυρία Υπουργέ, κατ’ αρχάς θέλω να ευχαριστήσω για την άμεση απόκρισή σας σε ένα θέμα που αφορά, όπως ξέρετε πολύ καλύτερα από μένα, μια σημαντική πληθυσμιακή ομάδα, αυτή των ανέργων και των σπουδαστών στα δημόσια ΙΕΚ και το οποίο αποτελεί ένα πολυεπίπεδο ζήτημα με σημαντικές κοινωνικές και πολιτικές προεκτάσεις.

Είναι γνωστό ότι το προηγούμενο διάστημα ανέκυψε το ζήτημα με το δικαίωμα κατοχής ή όχι κάρτας ανεργίας από τους σπουδαστές των δημόσιων ΙΕΚ. Μάλιστα, ύστερα από σχετικές καταγγελίες, ο ΟΑΕΔ ερμηνεύοντας μια σειρά αντιφατικών νόμων και ευρωπαϊκών διατάξεων, εξέδωσε εγκύκλιο με την οποία προχωρούσε σε διαγραφές σπουδαστών από τα μητρώα του οργανισμού, όπως για παράδειγμα στην πόλη του τόπου καταγωγής μου, τα Ιωάννινα, αλλά και αλλού, όπως στη Ρόδο.

Η εφαρμογή της εγκυκλίου θα είχε ως αποτέλεσμα την απώλεια της ιδιότητας του ανέργου κατά τη διάρκεια της φοίτησης, τη διακοπή της κάρτας ανεργίας στους επιδοτούμενους και μη ανέργους, οδηγώντας στον μηδενισμό της προηγούμενης περιόδου ανεργίας.

Επιπλέον, οι εργαζόμενοι σπουδαστές έχαναν το επίδομα ανεργίας, ενώ υπήρχε πρόβλημα και στη συμμετοχή τους στα χρηματοδοτούμενα προγράμματα του ΟΑΕΔ.

Ωστόσο, οι παραπάνω διατάξεις, όπως ξέρετε πολύ καλύτερα από εμένα, έρχονταν σε σύγκρουση τόσο με τροποποιήσεις που έγιναν στον παλαιότερο νόμο του 1985 όσο και με διατάξεις που προβλέπονται σε ευρωπαϊκούς κανονισμούς, καθώς και με τον κανονισμό λειτουργίας των Ινστιτούτων Επαγγελματικής Κατάρτισης, που ορίζει τους καταρτιζόμενους ως διαθέσιμους για εργασία.

Ύστερα από δίκαιες κινητοποιήσεις των σπουδαστών, οι οποίοι ζητούσαν να αρθεί η εν λόγω αδικία, καθώς και να ανακληθεί η απόφαση του οργανισμού, αλλά και με παρεμβάσεις και συζητήσεις σε κεντρικό πολιτικό επίπεδο, το διοικητικό συμβούλιο του ΟΑΕΔ σε πρόσφατη συνεδρίασή του στις 14 Ιουνίου αποφάσισε να διορθώσει ένα σημαντικό μέρος των αδικιών σε βάρος των σπουδαστών, οι οποίοι αποτελούν και το περιεχόμενο της επίκαιρης ερώτησης που σας έχω απευθύνει.

Όμως, το διοικητικό συμβούλιο του ΟΑΕΔ αναφέρει πως απαιτείται, με βάση και αυτά που είπα προηγουμένως, νομοθετική ρύθμιση, κυρίως για τους μη επιδοτούμενους ανέργους, οι οποίοι παραμένουν εγγεγραμμένοι στα μητρώα, χωρίς να υπολογίζεται η διάρκεια των σπουδών τους στον χρόνο ανεργίας.

Η νομοθετική ρύθμιση είναι αρμοδιότητας του δικού σας Υπουργείου και γι’ αυτό στο σημείο αυτό θα ήθελα να σας ρωτήσω ποιες ενέργειες και πρωτοβουλίες προσανατολίζεται να λάβει η ηγεσία του Υπουργείου στην κατεύθυνση αυτή, αλλά και άλλες πιθανόν που είναι απολύτως απαραίτητες, ώστε να αρθεί η αδικία απέναντι στους μη επιδοτούμενους ιδιαίτερα και να επιλυθεί το ζήτημα με δίκαιο και κοινωνικά ικανοποιητικό τρόπο, ξεπερνώντας το πολυδαίδαλο νομικό τοπίο και αποκαθιστώντας την εμπιστοσύνη του πολίτη στη δημόσια διοίκηση, ιδιαίτερα στο πλαίσιο αυτής της πολύ δύσκολης οικονομικής συγκυρίας που αντιμετωπίζει η χώρα μας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Τζούφη.

Καλούμε την Αναπληρώτρια Υπουργό κ. Ουρανία Αντωνοπούλου να απαντήσει για τρία λεπτά.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, κύριοι Βουλευτές, είναι υποχρέωση της Κυβέρνησής μας να αποκαθιστά τη δικαιοσύνη και να διορθώνει όποια λάθη βρίσκει από το παρελθόν.

Πράγματι, η πρακτική του ΟΑΕΔ να αφαιρεί την κάρτα ανεργίας από ανέργους που θέλησαν να είναι και σπουδαστές σε δημόσια ΙΕΚ βασιζόταν και στην υπ’ αριθμόν 439/26-4-2013 εγκύκλιο του ΟΑΕΔ.

Το Υπουργείο μας δέχθηκε πρόσφατα καταγγελίες, συγκεκριμένα από τα μέσα Απριλίου. Βάσει όλων των καταγγελιών που πήραμε στα χέρια μας καταθέσαμε και εξηγήσαμε στη διοίκηση του ΟΑΕΔ την οπτική μας γωνία και -όπως αναφέρατε και εσείς- το διοικητικό του συμβούλιο έλαβε αυτή την απόφαση, η οποία έχει ήδη αναρτηθεί.

Συγκεκριμένα, οι επιδοτούμενοι άνεργοι συνεχίζουν να διατηρούν την ιδιότητα του ανέργου κατά τη διάρκεια των σπουδών τους, εφόσον δεν έχει λήξει η επιδότησή τους. Ως εκ τούτου, συνεχίζεται η καταβολή του επιδόματος τακτικής ανεργίας. Οι εργαζόμενοι σπουδαστές των οποίων λύεται ή λήγει η σχέση εργασίας επίσης κατά τη διάρκεια της κατάρτισής τους δικαιούνται τακτική επιδότηση.

Όσον αφορά τους μη επιδοτούμενους άνεργους, όπως ακριβώς αναφέρετε, προς το παρόν αυτό που διορθώθηκε είναι να παραμένουν εγγεγραμμένοι στο μητρώο, δηλαδή να μην τους παίρνουν πίσω την κάρτα ανεργίας. Και σωστά αναφέρετε ότι δεν θα λογίζεται η διάρκεια των σπουδών τους στον χρόνο της ανεργίας.

Όσον αφορά αυτή την τελευταία παρατήρηση, το διερευνούμε. Η ανάγκη να πάρουμε μέτρα για αυτή την αδικία που καταθέσατε διερευνάται αυτή τη στιγμή. Θα επανέλθουμε. Από ό,τι μας έχουν ήδη πει οι νομικοί, είναι πολύ πιο περίπλοκο το θέμα. Πρέπει να εξετάσουμε διάφορες πτυχές πριν να δώσουμε την οδηγία ή να κάνουμε την απαραίτητη νομοθετική ρύθμιση. Θα επανέλθουμε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κυρία Υπουργό.

Τον λόγο έχει η κ. Τζούφη για τρία λεπτά για τη δευτερολογία της.

**ΜΕΡΟΠΗ ΤΖΟΥΦΗ:** Ευχαριστώ για τη συγκεκριμένη και κατατοπιστική τοποθέτησή σας. Ελπίζω ότι θα υπάρξει ένα σαφές χρονοδιάγραμμα για το θέμα που, όπως είπατε, παραμένει ανοιχτό.

Θα μου επιτρέψετε να επιμείνω και να προσθέσω και κάποια ακόμη στοιχεία σε αυτή την κατεύθυνση, που και εσείς αναγνωρίσατε ότι χρήζει επίλυσης. Οι σπουδαστές των ΙΕΚ δεν παίρνουν κάποιο επίδομα, όπως είπαμε, στη διάρκεια των σπουδών τους και μιλάμε για σπουδές που διαρκούν δυο χρόνια και όχι κάποιους μήνες. Δεν πρόκειται, δηλαδή, για κάποιο voucher.

Συνεπώς, η φοίτηση στα δημόσια ΙΕΚ αποτελεί πρόγραμμα επαγγελματικών σπουδών και θα μπορούσαν οι σπουδαστές να αντιμετωπίζονται όπως οι φοιτητές, οι υπόλοιποι σπουδαστές στο ζήτημα της διατήρησης της ιδιότητας του ανέργου, ενώ υπάρχουν και άλλα ανοιχτά ζητήματα, όπως για παράδειγμα η μείωση της τιμής του εισιτηρίου στα μέσα μαζικής μεταφοράς, την οποία είχαμε αναφέρει σε παλαιότερη ερώτηση, η οποία συνυπογραφόταν από αρκετούς συναδέλφους Βουλευτές και από εμένα.

Κλείνοντας, θα ήθελα να υπογραμμίσω ότι ο ρόλος των δημόσιων ΙΕΚ πρέπει να ενισχυθεί και να αναβαθμιστεί, ώστε αυτά τα ιδρύματα να είναι ικανά να αντιμετωπίσουν τις σύγχρονες προκλήσεις και απαιτήσεις και βεβαίως, χωρίς να δημιουργούνται συνθήκες άνισης αντιμετώπισης με τα αντίστοιχα ιδιωτικά, σε βάρος των δημοσίων ιδρυμάτων, συνυπολογίζοντας πως η πλειοψηφία των καταρτιζομένων είναι ενήλικες με αυξημένες οικογενειακές υποχρεώσεις που δεν έχουν οικονομικές απολαβές κατά τη διάρκεια των προγραμμάτων κατάρτισης, αλλά επιπλέον και κυρίως είναι νέοι εργαζόμενοι που δοκιμάζονται από τις συνθήκες ανεργίας, οι οποίες πολύ καλά ξέρετε –και καλύτερα από εμένα και δίνετε μάχη σε αυτή την κατεύθυνση- ότι έχουν δημιουργηθεί τα τελευταία χρόνια λόγω των σκληρών πολιτικών λιτότητας στη χώρα μας.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τη Βουλευτή κ. Μερόπη Τζούφη.

Ορίστε, κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όπως ανέφερα και προηγουμένως, είναι θέμα το οποίο εξετάζουμε. Θα επανέλθουμε σε σύντομο χρονικό διάστημα. Συμμεριζόμαστε απόλυτα όλα τα θέματα τα οποία έχετε καταθέσει.

Θεραπεύεται σε μεγάλο μέρος η διαφοροποίηση που υπήρχε ανάμεσα στα δημόσια και ιδιωτικά ΙΕΚ με τη ρύθμιση που ήδη έχουμε κάνει. Στόχος μας είναι να μπορέσουμε να βρούμε μια δίκαιη λύση, που όμως θα εμπεριέχει το στοιχείο της ισονομίας προς όλους μέσα σε πολύ μικρό χρονικό διάστημα. Θα επανέλθουμε, λοιπόν.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ την κ. Ουρανία Αντωνοπούλου, Αναπληρώτρια Υπουργό Εργασίας, Κοινωνικής Ασφάλισης και Κοινωνικής Αλληλεγγύης.

Προχωρούμε στην πρώτη με αριθμό 1078/4-7-2016 επίκαιρη ερώτηση πρώτου κύκλου του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου (Σάκη) Παπαδόπουλου προς τον Υπουργό Οικονομικών, σχετικά με την τροποποίηση του Άρθρου 33, τελευταίο εδάφιο παράγραφος 3 του ν.2859/2000, αναφορικά με την Κύρωση Κώδικα Φόρου Προστιθέμενης Αξίας (ΦΕΚ Α΄ 248/07-11-2000).

Στην επίκαιρη αυτή ερώτηση θα απαντήσει ο Αναπληρωτής Υπουργός Οικονομικών κ. Τρύφων Αλεξιάδης.

Τον λόγο έχει ο κ. Αθανάσιος Παπαδόπουλος, για να αναπτύξει την ερώτησή του σε δύο λεπτά.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Κύριε Πρόεδρε, κύριοι Υπουργοί, η επίκαιρη αυτή ερώτηση προκλήθηκε από την προφανή αδυναμία αρκετών ξενοδοχειακών επιχειρήσεων και βέβαια και συνολικά πολλών επιχειρήσεων στη χώρα, σε συνθήκες σκληρής δημοσιονομικής προσαρμογής και έλλειψης ρευστότητας, εντός πενταετίας να ολοκληρώσουν το επενδυτικό τους σχέδιο.

Και ενώ τους δόθηκε η δυνατότητα με παρεμβάσεις συνολικά της Κυβέρνησης και του Υπουργείου Οικονομίας, Ανάπτυξης και Τουρισμού να μπορούν να διεκπεραιώσουν το επενδυτικό τους σχέδιο με παράταση, όσον αφορά τα σχέδια εκείνα, τις εγκαταστάσεις, την ολοκλήρωση του επενδυτικού τους σχεδίου, που δεν τους δόθηκε εντός της πενταετίας η δυνατότητα να το ξεκινήσουν και μπορεί να ξεκίνησαν και έναν χρόνο αργότερα, ζητείται η επιστροφή του φόρου προστιθέμενης αξίας.

 Είναι ένα ζήτημα, λοιπόν, για το οποίο η συλλογική έκφραση των ξενοδοχειακών επιχειρήσεων, το Ξενοδοχειακό Επιμελητήριο Ελλάδας είχε κάνει παρέμβαση και ξανακάνει παρέμβαση τώρα.

Νομίζω λοιπόν ότι οφείλουμε μια συγκεκριμένη απάντηση για το πώς θα μπορέσουμε να τους δώσουμε τη δυνατότητα να μην υποστούν πρόσθετη αιμορραγία στη διάρκεια της σκληρής περιόδου που διανύουμε.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παπαδόπουλο.

Τον λόγο έχει τώρα ο Αναπληρωτής Υπουργός Οικονομικών κ. Τρύφων Αλεξιάδης, για να απαντήσει.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, η ερώτησή σας δίνει τη δυνατότητα να φωτίσουμε έναν τομέα επενδύσεων όπου έχουν δημιουργηθεί προβλήματα στις επιχειρήσεις χωρίς να ευθύνονται αυτές και πραγματικά αναδεικνύετε πολύ τεκμηριωμένα το συγκεκριμένο ζήτημα.

Πολλές επιχειρήσεις δεν έχουν μπορέσει, λόγω της οικονομικής κρίσης, μέσα στην πενταετία που τους όριζε ο νόμος να ολοκληρώσουν τις επενδύσεις σε φορολογικό επίπεδο και έτσι έχουν προβλήματα στα θέματα ΦΠΑ.

Σε ό,τι αφορά την Κυβέρνηση είναι σαφέστατη η θέση μας στο τι σχεδιάζουμε για τα θέματα επενδύσεων. Δεν χρειάζεται να επαναλάβω αυτά τα ζητήματα. Κάνουμε ό,τι είναι δυνατόν και με νέο θεσμικό πλαίσιο και με αξιοποίηση του προηγούμενου, για να προωθήσουμε τις επενδύσεις, που είναι σε όφελος της οικονομίας, της κοινωνίας και του επιχειρηματία και όχι μόνο του επιχειρηματία ή διαφόρων τοπικών συμφερόντων.

Σε ό,τι αφορά το συγκεκριμένο ερώτημα, θα καταθέσω στα Πρακτικά έγγραφο της Διεύθυνσης Εφαρμογής Έμμεσης Φορολογίας, που πραγματικά λέει ότι σε αυτό το δημοσιονομικό πλαίσιο, η εν λόγω τροποποίηση του άρθρου 33 συνιστά μία εκ των εξεταζόμενων δυνατοτήτων για την ανακούφιση των επενδυτών.

Θα σας καταθέσω έγγραφο της Διεύθυνσης Φορολογικής Πολιτικής του Υπουργείου Οικονομικών, η οποία με σαφήνεια λέει ότι οι αρμόδιες υπηρεσίες του Υπουργείου Οικονομικών έχουν την πρόθεση να εξετάσουν την άρση αυτού του περιορισμού και για τις επιχειρήσεις, που υλοποιούν επενδυτικά σχέδια των νόμων 2601/1998 και 3299/2004.

Και, τέλος, θα καταθέσω και έγγραφο του Υπουργείου Οικονομίας, Ανάπτυξης και Τουρισμού, από το οποίο προκύπτει σαφέστατα αυτό που λέτε και στην ερώτησή σας και που είπατε και τώρα, ότι σε πολλές από αυτές τις περιπτώσεις, ενώ ο χρονικός ορίζοντας για φορολογικούς σκοπούς είναι η πενταετία, για αναπτυξιακούς λόγους έχει παραταθεί πέραν της πενταετίας και μέχρι τις 30 Ιουνίου 2018.

Αυτό που είναι σαφές είναι ότι το Υπουργείο Οικονομικών εξετάζει να λύσει αυτό το θέμα διότι αφορά επιχειρήσεις, αφορά επενδύσεις και εμείς θέλουμε να διευκολύνουμε επενδύσεις και να μην δημιουργούμε κανένα πρόβλημα.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Τον λόγο έχει ο κ. Παπαδόπουλος για τη δευτερολογία του.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Νομίζω ότι δώσατε ικανοποιητική απάντηση, γιατί διαπιστώνουμε ότι οι φορολογικές διευκολύνσεις στις επιχειρήσεις, στη διάρκεια του νέου αναπτυξιακού νόμου που ψηφίσαμε, στηρίζουν σοβαρά τη δυνατότητα των επιχειρήσεων πραγματικά να ολοκληρώσουν επενδυτικά σχέδια, που δεν τους δόθηκε η δυνατότητα να ολοκληρώσουν.

Νομίζω ότι με την υλοποίηση αυτής της διευκόλυνσης στον ευαίσθητο τομέα της τουριστικής μας επένδυσης, στη λειτουργία των ξενοδοχειακών μας μονάδων θα μπορέσουμε πραγματικά να τους διευκολύνουμε, ώστε να ολοκληρώσουν με επιτυχία τα επενδυτικά τους σχέδια.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παπαδόπουλο.

Τον λόγο έχει ο Αναπληρωτής Υπουργός κ. Τρύφων Αλεξιάδης, για τη δευτερολογία του.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν έχω να προσθέσω πολλά. Θέλω να επιβεβαιώσω ότι στα ζητήματα επενδύσεων και με το θεσμικό πλαίσιο, που έχουμε ψηφίσει σε φορολογικό επίπεδο, αλλά και με τις νέες διατάξεις, που ετοιμάζουμε για το επόμενο χρονικό διάστημα, θα λύσουμε τέτοιου είδους προβλήματα και θα δούμε με ποιον τρόπο θα αντιμετωπίσουμε αυτού του είδους τα προβλήματα.

Και για τις ξενοδοχειακές και για άλλες επιχειρήσεις έχουν εντοπιστεί ανάλογα προβλήματα. Ήδη λύσαμε αρκετά και λύνουμε και τα επόμενα.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό κ. Αλεξιάδη.

Προχωρούμε στην πρώτη με αριθμό 1079/4-7-2016 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την υποβάθμιση των υποκαταστημάτων ΙΚΑ για τους ασφαλισμένους του Νομού Ηρακλείου.

Στην επίκαιρη αυτή ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Κύριε Ηγουμενίδη, έχετε τον λόγο για δύο λεπτά, για να αναπτύξετε την ερώτησή σας.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, βρεθήκαμε αντιμέτωποι με τη συνειδητή πολιτική επιλογή των κυβερνήσεων Νέας Δημοκρατίας και ΠΑΣΟΚ για απαξίωση και συρρίκνωση του δημόσιου τομέα κατά το προηγούμενο διάστημα.

Αυτό, μεταξύ άλλων, οδήγησε στην υποβάθμιση, στην υποστελέχωση και στο κλείσιμο κομβικών καταστημάτων του ΙΚΑ στην ενδοχώρα του Νομού Ηρακλείου, με αποτέλεσμα για πολύ καιρό να ταλανίζεται μεγάλη μερίδα των πολιτών του νομού.

Να σημειώσουμε εδώ ότι οι μεθοδεύσεις αυτές πραγματοποιήθηκαν χωρίς καμμιά μελέτη των ιδιαίτερων τοπικών χαρακτηριστικών, χωρίς καμμιά συνεργασία με τους τοπικούς φορείς, αλλά με ένα μόνο κριτήριο -όπως εύηχα το «σερβίρουν»-, δηλαδή, το λιγότερο κράτος, την απαξίωση του δημόσιου τομέα και τη συρρίκνωση των δημόσιων υπηρεσιών.

Είναι χαρακτηριστικό ότι σημαντικά υποκαταστήματα είτε έχουν κλείσει είτε υπολειτουργούν. Αναφέρομαι στα εξής υποκαταστήματα: το υποκατάστημα της Βιάννου -τον πιο απομακρυσμένο δήμο του Ηρακλείου- το οποίο έχει κλείσει, όπως και στο υποκατάστημα του Αρκαλοχωρίου, το οποίο εξυπηρετεί γύρω στους πενήντα με εξήντα χιλιάδες από το κεντρικό Ηράκλειο, και υπολειτουργεί, καθώς και στο υποκατάστημα της Χερσονήσου, το οποίο εξυπηρετεί όλο τον βορειοανατολικό Νομό Ηρακλείου, και τέλος, το υποκατάστημα των Μοιρών το οποίο εξυπηρετεί όλη την περιοχή της Μεσσαράς, δηλαδή, πάνω από εβδομήντα και ογδόντα χιλιάδες κατοίκους, συμπεριλαμβανομένων, μάλιστα, και των κατοίκων της περιοχής του νοτιοανατολικού Ρεθύμνου.

Επειδή οι προηγούμενες κυβερνήσεις και οι προηγούμενες ηγεσίες των Υπουργείων της Νέας Δημοκρατίας και του ΠΑΣΟΚ ψευδώς διαβεβαίωναν τους πολίτες του Ηρακλείου περί αναβάθμισης της λειτουργίας αυτών των καταστημάτων του ΙΚΑ, ενώ «ψαλίδιζαν» συστηματικά τις υπηρεσίες τους, κι επειδή παράλληλα είναι σε εξέλιξη ο σχεδιασμός για τον Ενιαίο Φορέα Κοινωνικής Ασφάλισης, με στόχο την εξυπηρέτηση του συνόλου των πολιτών, θα ήθελα να σας ρωτήσω τα εξής:

Ποιος είναι ο σχεδιασμός του Υπουργείου για την τρέχουσα περίοδο, αλλά και το αμέσως επόμενο διάστημα, για την ενίσχυση των υποκαταστημάτων και την εξυπηρέτηση των ασφαλισμένων του ΙΚΑ στις παραπάνω περιοχές;

Και δεύτερον, με ποιον τρόπο η ενοποίηση των ταμείων και η συνακόλουθη μετακίνηση προσωπικού θα καλύψει τις τρέχουσες ανάγκες του νομού, καλύπτοντας τα κενά και τις ελλείψεις που δημιούργησαν οι προηγούμενες κυβερνήσεις;

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ηγουμενίδη, Βουλευτή Ηρακλείου του ΣΥΡΙΖΑ.

Τον λόγο έχει ο Υφυπουργός κ. Αναστάσιος Πετρόπουλος για να απαντήσει στην ερώτηση, για τρία λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ** **(Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Καταλαβαίνω, κύριε Ηγουμενίδη, ότι υπό την πίεση των αναγκών των ασφαλισμένων του νομού υποβάλλετε την ερώτησή σας. Έχουμε αναπτύξει από τη θέση αυτή τις νέες προοπτικές του συστήματος κοινωνικής ασφάλισης, όπως περιγράφονται στον ν.4337/2016, τον νόμο δηλαδή που ψηφίσαμε πριν από δύο μήνες.

Ο νόμος αυτός που δημιουργεί τον Ενιαίο Φορέα Κοινωνικής Ασφάλισης επιλύει όλα αυτά τα προβλήματα που έχουν τη διάσταση την οποία περιγράφετε, διότι παντού οι φορείς κοινωνικής ασφάλισης είναι υποστελεχωμένοι και ανεπαρκείς να εξυπηρετήσουν τις ανάγκες, λόγω και των δομών που έχει το σύστημα κοινωνικής ασφάλισης.

Συνεπώς με το προεδρικό διάταγμα που θα εκδοθεί μέχρι το τέλος του έτους, το οποίο θα ορίζει πολύ συγκεκριμένα τις ανάγκες κατά περιοχή, ποιες πρέπει να είναι σε προσωπικό και σε υποδομές, θα έχετε επακριβώς την εικόνα της εξυπηρέτησης των πολιτών παντού.

Όμως, πρέπει να πω εκ προοιμίου ότι η εικόνα την οποία έχουμε όλοι στον νου για το σύστημα κοινωνικής ασφάλισης δεν ανταποκρίνεται στην εικόνα του μέλλοντος, γιατί η κοινωνική ασφάλιση που εμείς θέλουμε να δημιουργήσουμε είναι μία άμεση πρόσβαση όλων των ασφαλισμένων, χωρίς διαμεσολάβηση -σε πάρα πολλές περιπτώσεις- υπαλλήλων και υποδομών. Θα είναι η ηλεκτρονική διασύνδεση το αδιαμεσολάβητο μέσο για την υποβολή αιτημάτων, για την παραλαβή των απαντήσεων, για την ενημέρωση του ασφαλισμένου ως προς τα θέματα τα οποία άλλες φορές θα έπρεπε να επιλύσει καταφεύγοντας επιτοπίως στις υπηρεσίες του κάθε φορέα.

Ναι μεν στην Κρήτη υπήρχε αυτή η κατάσταση, αλλά σκεφθείτε τι γίνεται σε μία σειρά νησιών, των οποίων οι κάτοικοι για να εξυπηρετηθούν θα έπρεπε να έρθουν στον Πειραιά, να μείνουν μία νύχτα για να υποβάλουν μία αίτηση και να πάρουν την επόμενη μέρα ενδεχομένως ένα χαρτί πρωτοκόλλου, αναμένοντας την απάντηση στο μέλλον.

Η κατάσταση είναι δραματική παντού, σε όλη την ύπαιθρο χώρα, σε όλα τα επαγγέλματα και κυρίως σε εκείνους που δεν έχουν άμεση πρόσβαση, τοπική, ακόμα και στον ίδιο νομό. Υπάρχουν περιοχές νομών που ταξιδεύεις για να μείνεις μια μέρα κάπου, λόγω έλλειψης επικοινωνιακών υποδομών, για να μπορέσεις να εξυπηρετηθείς.

Η εικόνα, πάντως, είναι ότι το Περιφερειακό Υποκατάστημα Ηρακλείου αντί να απασχολεί εκατόν σαράντα επτά άτομα, που είναι οι οργανικές θέσεις, απασχολεί ενενήντα οκτώ μόλις και έχει απορροφήσει το δυναμικό της ασφάλισης των Μοιρών και του Αρκαλοχωρίου. Υπάρχει επίσης το γραφείο του Αγίου Μηνά και το γραφείο της Αλικαρνασσού. Αυτά τα τρία σημεία είναι που εξυπηρετούν, όλα υποστελεχωμένα.

Βεβαίως, αντιλαμβάνεστε ότι η λύση δεν βρίσκεται στο να ανοίξουμε απλώς τα Καταστήματα. Είναι πιο περίπλοκο. Στη δευτερολογία μου θα συμπληρώσω.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Κύριε Ηγουμενίδη, έχετε τον λόγο για τη δευτερολογία σας.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ για την απάντησή σας. Όντως, αν η εικόνα του παρόντος είναι άσχημη, χειρότερη από το παρελθόν, δεν σημαίνει ότι η εικόνα του παρελθόντος ήταν καλή και πράγματι, συμφωνώ, αν το θέλετε, με το μέλλον και την εικόνα του μέλλοντος, όπως τη σχεδιάζει η Κυβέρνηση.

Είναι αλήθεια ότι μπαίνουμε σε μία περίοδο ψηφιακής εποχής, όπου θα χρησιμοποιήσουμε ακριβώς αυτό το πράγμα σαν σημαντικό εργαλείο για να εξυπηρετηθούν οι πολίτες, για να τελειώσει το ρουσφετολογικό και πελατειακό θεμέλιο των προηγούμενων κυβερνήσεων.

Νομίζω ότι, πράγματι, είναι καιρός να κόψουμε τον ομφάλιο λώρο του κομματικού κράτους, πάνω στο οποίο στηρίχθηκαν οι κυβερνήσεις του ΠΑΣΟΚ και της Νέας Δημοκρατίας. Πιστεύω ότι έτσι πραγματικά, με κοινωνική δικαιοσύνη θα εξυπηρετούνται οι πολίτες άμεσα, χωρίς μεσάζοντες, χωρίς όλη αυτή τη ρουσφετολογική και πελατειακή λογική. Με αυτή την έννοια, πιστεύω ότι τουλάχιστον τους Βουλευτές του ΣΥΡΙΖΑ τους εκφράζω. Όλοι θα είμαστε μαζί σας στο να προχωρήσει αυτός ο σχεδιασμός.

Επιτρέψτε μου, όμως, δύο θέματα να θίξω. Το πρώτο είναι ότι στις περιοχές που σας ανέφερα, αλλά και στις περιοχές που αναφέρατε και εσείς, κύριε Υπουργέ, δηλαδή στα νησιά, σε απομακρυσμένες περιοχές υπάρχει ένας πληθυσμός που δεν είναι εξοικειωμένος με τις νέες τεχνολογίες και που, προφανώς, θα υπάρχει μία δυσκολία της εξοικείωσής του, της πρώτης του επαφής με το νέο σύστημα που λέτε και που συμφωνώ μαζί σας ότι πρέπει να προχωρήσουμε.

Πώς θα λύσουμε αυτό το θέμα; Πώς θα αντιμετωπίσει, δηλαδή, ο Ενιαίος Φορέας Κοινωνικής Ασφάλισης στα πρώτα του βήματα αυτό το πρόβλημα;

Το δεύτερο είναι το εξής. Να δεχθώ από την απάντησή σας ότι μέχρι το τέλος του χρόνου θα έχουμε μία εξειδίκευση. Η ερώτησή μου που σκεφτόμουν είναι η εξής: Με ποιον τρόπο και πότε θα μπορούσε το Υπουργείο να δώσει πιο συγκεκριμένες επίσημες ανακοινώσεις για τον νέο σχεδιασμό; Να το θεωρήσουμε μέχρι το τέλος του χρόνου;

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ηγουμενίδη.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ήδη έχουμε προχωρήσει σε μεγάλο βαθμό την οργανωτική επεξεργασία. Η 31η Δεκεμβρίου είναι ο απώτατος χρόνος που θα πρέπει να έχει εκδοθεί το προεδρικό διάταγμα του οργανισμού του νέου Φορέα Κοινωνικής Ασφάλισης. Τούτο δεν σημαίνει ότι δεν δουλεύουμε από σήμερα.

Όσον αφορά αυτές τις ανάγκες των ασφαλισμένων που δεν έχουν εξοικείωση με την τεχνολογία, πρέπει να πω ότι τα σημεία πρόσβασης στην κοινωνική ασφάλιση είναι άπειρα. Δεν είναι μόνο το σπίτι ή η επιχείρηση του ασφαλισμένου, αλλά θα είναι τα Κέντρα Εξυπηρέτησης Πολιτών, θα είναι οι έδρες των ενώσεων των επαγγελματιών, τα επιμελητήρια, θα είναι παντού η κοινωνική ασφάλιση. Θα έχει τη δυνατότητα πρόσβασης από οποιοδήποτε σημείο κάθε πολίτης και αυτό φυσικά θα γίνει μέσα από μία διαδικασία ενημέρωσης και των φορέων. Θα γίνουν τέτοιες συναντήσεις και τοπικές ημερίδες για συζήτηση και διαβούλευση και με τους επαγγελματικούς φορείς για την εφαρμογή όλου του συστήματος κοινωνικής ασφάλισης.

Όμως, τα κτήρια τα οποία υπάρχουν, που ξέρω ότι στο Αρκαλοχώρι ή στις Μοίρες είναι ένα καινούργιο συγκρότημα…

**ΝΙΚΟΛΑΟΣ ΗΓΟΥΜΕΝΙΔΗΣ:** Και στη Χερσόνησο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και στη Χερσόνησο. Είναι ένα καινούργιο, νεόδμητο οικοδόμημα, το οποίο έχει καλές κτιριακές υποδομές και πρέπει να το αξιοποιήσουμε.

Δεν είναι το μόνο. Παντού στην Ελλάδα έχουν αξιόλογη ακίνητη περιουσία οι φορείς κοινωνικής ασφάλισης, την οποία οργανώνουμε. Ήδη, έχουμε ειδική ομάδα που δουλεύει και σ’ αυτόν τον τομέα, ο οποίος ήταν εντελώς εγκαταλελειμμένος όλα αυτά τα χρόνια, σε μία φθορά και απαξίωση, με τεράστια απώλεια εισοδημάτων, που σήμαινε ουσιαστικά επιβολή δαπανών. Ήταν βάρος η περιουσία των φορέων κοινωνικής ασφάλισης όλα τα προηγούμενα χρόνια. Θα την κάνουμε όφελος, θα την κάνουμε πλούτο.

Αυτό θα συμβεί και για τις υποδομές στην Κρήτη και ιδίως στη Χερσόνησο. Ενδεχομένως με τις υπηρεσίες του Υπουργείου Υγείας να δούμε και την παροχή υπηρεσιών σε περιοχές που είναι πολυπληθείς, ώστε να αξιοποιήσουμε τέτοιες κτιριακές υποδομές για την παροχή υπηρεσιών και υγείας, ό,τι σημαίνει η κοινωνική ασφάλιση, δηλαδή φροντίδα για τον αδύναμο και τον ανυπεράσπιστο.

Αυτά είναι στο νου μας, γι’ αυτά θα φροντίσουμε και αυτά οργανώνουμε. Να είστε βέβαιοι ότι αυτά τα αποτελέσματα θα είναι πολύ καλύτερα σε σχέση με οποιαδήποτε εικόνα μπορεί κανείς να φανταστεί ότι μπορούμε να πετύχουμε στον τομέα των υπηρεσιών της υγείας και της ασφάλισης των πολιτών.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε και εμείς, κύριε Πετρόπουλε.

Προχωρούμε στη συζήτηση της έκτης με αριθμό 1071/29-6-2016 επίκαιρης ερώτησης πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με την αυτοκινητοβιομηχανία «Volkswagen».

Στην ερώτηση θα απαντήσει η Υφυπουργός κ. Μαρίνα Χρυσοβελώνη.

Κύριε Καμμένε, έχετε τον λόγο για δύο λεπτά, για να αναπτύξετε την ερώτησή σας.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Κυρία Υπουργέ, το ζήτημα είναι πολύ γνωστό. Είναι η δεύτερη ερώτηση που κάνω σε ακολουθία της πρώτης, που είχε έλθει ο κ. Σπίρτζης και είχαμε συζητήσει το σκάνδαλο της «Volkswagen», όταν αυτό ξέσπασε, με την απάτη κατά των καταναλωτών με τα παραποιημένα συστήματα ανάλυσης και στοιχείων εκπομπής ρύπων.

Δεν θα μακρηγορήσω. Θα κάνω μόνο τις ερωτήσεις. Θέλουμε να μάθουμε σε ποιο στάδιο βρίσκεται η έρευνα στη χώρα μας και πότε αναμένεται να αποδοθούν ευθύνες και ανάλογες αποζημιώσεις, όπως αυτές των Ηνωμένων Πολιτειών της Αμερικής. Ειρήσθω εν παρόδω, στην Αμερική η «Volkswagen» έκανε πριν από δυο ημέρες συμφωνία να πληρώσει περίπου 15,3 δισεκατομμύρια δολάρια για την απάτη στην Αμερική. Θέλουμε να μάθουμε τι γίνεται στην Ελλάδα. Το τι γίνεται στην Ευρώπη θα το πω στη δευτερολογία μου.

Δεύτερη ερώτηση: Θα επαναγοραστούν αυτοκίνητα με πειραγμένο λογισμικό στην ελληνική αγορά; Και αν ναι, πόσα; Το ρωτώ αυτό, διότι η συμφωνία στην Αμερική προβλέπει είτε δικαίωμα από τον κάτοχο επαναγοράς του αυτοκινήτου και διόρθωσή του είτε διόρθωσής του είτε επαναγοράς και πλήρους αποζημίωσης από 5.000 έως 10.000 δολάρια στον κάθε καταναλωτή ο οποίος έχει εξαπατηθεί.

Πρέπει να πούμε ότι στην Αμερική μιλάμε για σχεδόν πεντακόσιες χιλιάδες αυτοκίνητα, ενώ στην Ευρώπη για περίπου οκτώμισι εκατομμύρια. Άρα, το πρόστιμο στην Ευρώπη θα πρέπει να είναι ή αναμένεται να είναι δεκαπλάσιο προς την «Volkswagen» από τα 15 δισεκατομμύρια δολάρια στην Αμερική.

Τέλος, όπως μας κοινοποιήσατε σε προηγούμενο έγγραφό σας, έχετε θέσει στη διάθεση των αρμόδιων Υπηρεσιών των Γενικών Γραμματειών Εσόδων, Περιβάλλοντος και Ενέργειας και Εμπορίου και Προστασίας του Καταναλωτή, κατάλογο των οχημάτων με τα οχήματα που φέρουν το πειραγμένο λογισμικό, καθώς και αλληλογραφία με την επιτροπή και το ΚΒΑ, για να ερευνηθούν ενέργειες για τη «θεραπεία της όποιας βλάβης έχει υποστεί το δημόσιο συμφέρον». Παρακαλώ να μας κοινοποιήσετε τα αποτελέσματα αυτής της ενέργειας.

Να πούμε ότι στην ελληνική αγορά έχουν κυκλοφορήσει περίπου εννέα χιλιάδες τριακόσια αυτοκίνητα και κάνω την πάσα και για τη δευτερολογία μου, λέγοντας ότι η Ευρώπη δεν έχει νομοθεσία. Όχι αυστηρή, αλλά δεν υπάρχει καθόλου νομοθεσία, για να ασκηθούν αγωγές κατά της «Volkswagen», να εισπράξουν οι Ευρωπαίοι καταναλωτές, κύριε Πρόεδρε, αποζημίωση για την «Volkswagen».

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Τα υπόλοιπα στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καμμένο.

Η Υφυπουργός Υποδομών, Μεταφορών και Δικτύων κ. Χρυσοβελώνη έχει τον λόγο, για να απαντήσει.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Κύριε Βουλευτά, κατ’ αρχάς, σας ευχαριστώ πολύ για την ερώτηση που απευθύνατε στο Υπουργείο μας. Πράγματι, η εξαπάτηση ορισμένων αυτοκινητοβιομηχανιών, όπως εν προκειμένω συνέβη και με την περίπτωση της «Volkswagen» κατά τις δοκιμές των εκπομπών οξειδίων του αζώτου, χρησιμοποιώντας συσκευές αναστολής, με σκοπό τη μη αποτύπωση της πραγματικής κατάστασης, κατάφερε ένα πάρα πολύ ισχυρό πλήγμα στην αξιοπιστία της και στην εμπιστοσύνη των πολιτών στον συγκεκριμένο κλάδο.

Αποτελεί δε πραγματικά ένα πάρα πολύ μεγάλο ζήτημα, το οποίο ευθύς εξαρχής έλαβε παγκόσμιες διαστάσεις και προεκτάσεις, όπως κι εσείς το παραδέχεστε στην ερώτησή σας. Οφείλουμε, όμως, να αναγνωρίσουμε ότι ευθύς εξαρχής υπήρξε μία σύσσωμη αντίδραση σε όλα τα επίπεδα.

Τώρα, στη χώρα μας η χρήση του επίμαχου λογισμικού σε ορισμένους τύπους οχημάτων και συγκεκριμένες αυτοκινητοβιομηχανίες αφορά σε είκοσι μία χιλιάδες πέντε οχήματα.

Από την πλευρά του, λοιπόν, το Υπουργείο μας, όπως ενδεχομένως θα γνωρίζετε, έχει κινητοποιήσει άμεσα τις υπηρεσίες, ώστε να γίνει μία πλήρης, αξιόπιστη καταγραφή όλων των οχημάτων που κυκλοφορούν στη χώρα μας και φέρουν το επίμαχο λογισμικό. Έγινε σχετική αλληλογραφία με τους εισαγωγείς, με την Ευρωπαϊκή Επιτροπή και την KBA, ώστε να διερευνηθούν πιθανές ενέργειες για τη θεραπεία της όποιας βλάβης έχει ενδεχομένως υποστεί το δημόσιο συμφέρον.

Τα στοιχεία, λοιπόν, αυτά, κύριε Βουλευτά, θα σας τα καταθέσω σήμερα σε ηλεκτρονική μορφή στα Πρακτικά και θα είναι στη διάθεσή σας. Όλη αυτή η διαδικασία εξακολουθεί να βρίσκεται στο στάδιο της επεξεργασίας από τους εμπλεκόμενους φορείς.

(Στο σημείο αυτό η Υφυπουργός Υποδομών, Μεταφορών και Δικτύων κ. Μαρίνα Χρυσοβελώνη καταθέτει για τα Πρακτικά το προαναφερθέν ηλεκτρονικό δεδομένο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, από την πλευρά του Υπουργείου μας και εντός πάντοτε των αρμοδιοτήτων μας –γιατί μόνο σε αυτές μπορώ να αναφερθώ- μόλις ολοκληρωθεί όλη η διαδικασία –και να είστε σίγουρος ότι κινούμαστε σε πολύ γρήγορους ρυθμούς- θα προβούμε σε όλες τις νόμιμες ενέργειες για όλες εκείνες τις περιπτώσεις, για τις οποίες θα προκύψουν στοιχεία παραβίασης της νομοθεσίας για την έκδοση εγκρίσεων τύπου. Παράλληλα, έχει ήδη ξεκινήσει η διαδικασία ανάκλησης των οχημάτων και συμμόρφωσής τους με τις προδιαγραφές των αντιστοίχων εγκρίσεων τύπου, όπως αυτή πραγματοποιείται παράλληλα και σε όλα τα κράτη-μέλη.

Ακόμα –και εδώ θα το ανακοινώσω για πρώτη φορά- στο πλαίσιο προετοιμασίας σχεδίου νόμου, το οποίο εκπονεί το Υπουργείο μας για τις μεταφορές και το οποίο θα έρθει και θα κατατεθεί στο ελληνικό Κοινοβούλιο πάρα πολύ σύντομα –και μάλιστα θα ανέβει, κατ’ αρχάς, στη διαβούλευση- προωθείται διάταξη νόμου, με την οποία καθιερώνονται συγκεκριμένες αυστηρές κυρώσεις σε περιπτώσεις παραβίασης της νομοθεσίας για την έγκριση τύπου, η οποία ασφαλώς και θα καλύπτει τη συγκεκριμένη περίπτωση με την οποία σήμερα ασχολούμαστε.

Επίσης, θέλω να σας ενημερώσω ότι και οι δικαστικές αρχές έχουν αντιδράσει άμεσα και αναμένονται και από εκείνη την πλευρά σχετικές εξελίξεις.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας της κυρίας Υφυπουργού)

Αφαιρέστε, κύριε Πρόεδρε, τον χρόνο από τη δευτερολογία μου.

Σας ενημερώνω, λοιπόν, ότι μετά από σχετική πληροφόρηση που είχαμε από το Υπουργείο Δικαιοσύνης στις 6-10-2015 σχηματίστηκε αυτεπαγγέλτως και κατά παντός υπευθύνου η με στοιχεία Ω2015/132 ποινική δικογραφία, η οποία χρεώθηκε στον αρμόδιο εισαγγελέα. Στις 8-10-2015 η συγκεκριμένη δικογραφία διαβιβάστηκε στον 13ο Πταισματοδίκη Αθηνών για τη διενέργεια προκαταρκτικής εξέτασης. Μετά το πέρας της εξέτασης αυτής επεστράφη στην Εισαγγελία Πρωτοδικών Αθηνών για περαιτέρω επεξεργασία.

Ασφαλώς, θα γνωρίζετε ότι τα στοιχεία τα οποία προέκυψαν από τη συγκεκριμένη προκαταρκτική έρευνα σε σχέση με αυτή τη δικογραφία επί του παρόντος δεν είναι δυνατόν να γνωστοποιηθούν, δεδομένου ότι κάθε προκαταρκτική έρευνα που διεξάγεται έχει τον χαρακτήρα της απόλυτης μυστικότητας.

Σε ευρωπαϊκό επίπεδο, όπως επίσης θα γνωρίζετε, γιατί ξέρω πάρα πολύ καλά ότι το συγκεκριμένο θέμα –και ορθά- σας απασχολεί πολύ, θέλω να σας ενημερώσω ότι στις 7 Ιουνίου 2016 έλαβε χώρα στο Λουξεμβούργο η Σύνοδος του Συμβουλίου των Υπουργών Μεταφορών της Ευρωπαϊκής Ένωσης και ανάμεσα στα άλλα θέματα που συζητήθηκαν, συζητήθηκε και το συγκεκριμένο σε γενικότερη μορφή κατά, αρχάς, δηλαδή η μείωση του διοξειδίου του αζώτου από τα πετρελαιοκίνητα οχήματα. Αφορμή γι’ αυτή τη συζήτηση στάθηκε το επίμαχο σκάνδαλο και βεβαίως υπήρχε μια καθολική αναγνώριση ότι πρέπει να ενισχυθούν εξαιρετικά τα συστήματα ελέγχου.

Από ελληνικής πλευράς, παρών ήταν -εκπροσωπώντας την ελληνική Κυβέρνηση και το Υπουργείο μας- ο Υπουργός κ. Σπίρτζης. Τονίστηκε ιδιαίτερα η αναγκαιότητα ενός κοινού μετώπου στην αντιμετώπιση τέτοιων προβλημάτων, καθώς επίσης της σωστής πληροφόρησης των καταναλωτών με μετρήσεις, σε πραγματικές όμως συνθήκες οδήγησης.

Ο τρόπος αντιμετώπισης του προβλήματος στις Ηνωμένες Πολιτείες της Αμερικής, που κάνατε διεξοδική αναφορά στη συγκεκριμένη ερώτηση, είναι ότι θα πρέπει πάντοτε να αξιολογηθεί και να εκτιμηθεί βάσει του δικαιϊκού, δικαστικού συστήματος και του νομοθετικού πλαισίου, το οποίο επικρατεί στις Ηνωμένες Πολιτείες της Αμερικής.

Σε κάθε περίπτωση, όπως ασφαλώς κι εσείς θα γνωρίζετε, ο κάθε θιγόμενος καταναλωτής έχει τη δυνατότητα και το δικαίωμα, το οποίο απορρέει από τον νόμο και βεβαίως από τις διεθνείς συμβάσεις, να κινηθεί δικαστικά και να επιδιώξει την είσπραξη όποιων αποζημιώσεων.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ την Υφυπουργό κ. Μαρίνα Χρυσοβελώνη.

Τον λόγο έχει τώρα ο Δημήτριος Καμμένος για τη δευτερολογία του.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ.

Προκαλούν γέλια οι αιτιάσεις και η προσπάθεια της Ευρώπης. Θα διαβάσω δήλωση της Επιτρόπου Βιομηχανίας, η οποία παρακαλά τους Ευρωπαίους και τους συναδέλφους τους να βρουν έναν τρόπο να φτιάξουν έναν νόμο, για να ασχοληθούν με το σκάνδαλο της «VOLKSWAGEN», την απάτη. Η ίδια η Επίτροπος τα λέει. Θα τα καταθέσω στα Πρακτικά, για να τα μελετήσουν οι συνάδελφοι. Δυστυχώς, είναι στα αγγλικά, είναι όπως έχουν γίνει οι δηλώσεις.

Εφόσον η Επίτροπος παρακαλά να υπάρξει νομοθεσία και να βρούμε τρόπο για τα οκτώμισι εκατομμύρια αυτοκίνητα και την εξαπάτηση των Ευρωπαίων καταναλωτών, ώστε να κινηθούν κατά της «VOLKSWAGEN» σαν Ευρωπαίοι πολίτες, εφόσον δεν υπάρχει νομοθεσία και το κατανοεί, λέει ότι υπάρχει πρόβλημα επικοινωνίας μεταξύ των κρατών. Δηλαδή, το ένα κράτος με το άλλο θα πρέπει να επικοινωνήσουν, για να ασκήσουν αγωγή κατά της «VOLKSWAGEN»; Δεν το καταλαβαίνω. Γίνεται μεγάλη συζήτηση.

Και έρχεται -εδώ προσέξτε- ο CEO, το αφεντικό, της «VOLKSWAGEN» πριν από δύο μέρες και λέει το εξής ανέκδοτο. Εδώ θα κάνω μια μικρή παρένθεση και θα σχολιάσω ότι στην Ευρώπη, για άλλη μια φορά, φαίνεται, τουλάχιστον προς το παρόν, κύριε Πρόεδρε και κυρία Υπουργέ, ότι ισχύει το δίκαιο του ισχυρού. Ο ισχυρός αποφασίζει και ο ισχυρός κάνει νόμους.

Μεταφράζω, λοιπόν, στα γρήγορα τη δήλωσή του στα αγγλικά. Έκανε ξεκάθαρο ότι η «VOLKSWAGEN» δεν έχει καμμία πρόθεση να προσφέρει ίση μεταχείριση αποζημίωσης στους Ευρωπαίους, οι οποίοι αγόρασαν παραποιημένα αυτοκίνητα πετρελαίου. Είπε ότι η αυστηρότερη νομοθεσία των Ηνωμένων Πολιτείων σε σχέση με τις εκπομπές ρύπων έκανε πολύ πιο δύσκολο το να φτιάξουν αυτοκίνητα στην Αμερική -το λέει το αφεντικό της «VOLKSWAGEN»–, κάτι που δεν ισχύει στην Ευρώπη. Λέει ο ίδιος ότι εμείς δεν έχουμε νόμους, άρα θα κάνω ό,τι γουστάρω.

Συνεχίζει ο διάλογος, διότι κλήθηκε η spokeswoman της Ευρωπαϊκής Ένωσης να απαντήσει σε σχέση με τη δήλωσή του, η οποία τραύλιζε τα λόγια της –γιατί έχω και το βίντεο- και δεν μπορούσε να πείσει κανέναν δημοσιογράφο για το τι θα κάνει η Ευρώπη.

Λέει ότι, επειδή οι ευρωπαϊκές Αρχές έχουν αποτύχει να βγάλουν μια επιθετική νομική απάντηση προς τη «VOLKSWAGEN» για όλα τα τεχνικά μηχανήματα, δηλαδή γι’ αυτό το λογισμικό που υπέκλεπτε τις εκπομπές ρύπων, τα οποία έχει βάλει σε περισσότερες από έντεκα εκατομμύρια μηχανές αυτοκινήτων, τα περισσότερα εκ των οποίων έχουν πουληθεί στην Ευρώπη, δεν είναι δυνατόν να αποζημιωθούν οι Ευρωπαίοι καταναλωτές και να πιέσουν τη «VOLKSWAGEN» να πληρώσει.

Δεν θέλω να μακρηγορήσω. Θα αφήσω στα Πρακτικά και τις δηλώσεις του αφεντικού της «VOLKSWAGEN» και τις δηλώσεις των Ευρωπαίων Επιτρόπων και ένα άλλο σχετικό άρθρο, το οποίο είναι εξαιρετικά σημαντικό.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς εδώ θα πρέπει να αποφασίσουμε σαν Ελλάδα και σαν Κυβέρνηση, εάν η απάτη έχει να κάνει με την απάτη του καταναλωτή. Αυτό είναι ένα κομμάτι. Πολύ σωστά είπατε, κυρία Υπουργέ, ότι ο καθένας μπορεί να κινηθεί μόνος του. Αρκεί να υπάρχει πλαίσιο.

Επειδή την ξέρουμε αυτή τη δουλειά, δεν πρέπει να πέσουμε στο λούκι να πάμε όλοι μαζί στην Ευρώπη και να κινηθούμε κατά της «VOLKSWAGEN». Μην παρασυρθούμε σε αυτό, διότι αυτός είναι ο μόνος τρόπος, για να μη γίνει ποτέ τίποτα.

Σαν Ελλάδα θα πρέπει να κινηθούμε μόνοι μας, να βρούμε το στοιχείο της εξαπάτησης, το οποίο είναι απάτη κατά του καταναλωτή, η οποία είναι και κακουργηματική. Πολλοί από τους καταναλωτές όχι μόνο αγόρασαν τα αυτοκίνητα, αλλά τα αγόρασαν καλή τη πίστει ότι ζημιώνουν λιγότερο το περιβάλλον. Λόγω της ευαισθησίας τους σχετικά με τη μόλυνση του περιβάλλοντος, αγόρασαν τα αυτοκίνητα, για τα οποία είχαν την απόλυτη εξαπάτηση.

Δεύτερον, η εφορία και τα τέλη κυκλοφορίας που πληρώνουν είναι μια απάτη κατά του ελληνικού δημοσίου, διότι πλήρωναν λιγότερα τέλη κυκλοφορίας αυτά τα αυτοκίνητα με περισσότερους ρύπους. Άρα έχει χάσει λεφτά και το δημόσιο. Και το δημόσιο μαζί με τον καταναλωτή πρέπει να κινηθεί εναντίον τους, κατά αυτής της εξαπάτησης, συν το εμπορικό κομμάτι.

Κλείνω, λέγοντας, κύριε Πρόεδρε, σε εσάς και σε όλους, ότι είμαι δύο μήνες και ψάχνω να βρω σε αυτό το δημόσιο, εάν αποφασίσουμε να βάλουμε ένα πρόστιμο, ποιος θα το καταλογίσει. Το ξέρετε ότι δεν υπάρχει κάποιος; Δεν υπάρχει κάποιος να καταλογίσει το πρόστιμο. Παλιά ήταν το Υπουργείο Εμπορίου. Τώρα δεν υπάρχει Υπουργείο Εμπορίου.

Ειλικρινά, θα το λύσουμε το πρόβλημα αυτό. Η κ. Χρυσοβελώνη ξέρει. Μιλήσαμε και χθες. Κι ευχαριστώ και για αυτό που είπε, για το καλό νέο. Θα γίνει ο νόμος. Θα έχουμε και τον φορέα, ο οποίος θα καταλογίσει το πρόστιμο, διότι χωρίς αυτόν, όπως ξέρετε, δεν μπορεί να καταλογιστεί το πρόστιμο.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δημήτριο Καμμένο.

Τον λόγο έχει η κυρία Υπουργός.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Άκουσα με πάρα πολλή προσοχή την τοποθέτηση του κ. Καμμένου. Είναι πραγματικά πολύ σημαντικά και τα στοιχεία, τα οποία μας είπε και κατέθεσε.

Θέλω να σας πω ότι ασφαλώς γνωρίζετε –διότι, κύριε Βουλευτά, συμμετέχετε κι εσείς στην προσπάθεια αυτή ως Βουλευτής των Ανεξάρτητων Ελλήνων- ότι η Κυβέρνηση αυτή έχει μηδενική ανοχή στα θέματα της διαπλοκής, της διαφθοράς και στα θέματα της εξαπάτησης του καταναλωτικού κοινού.

Θεωρώ ότι, με την ανάλυση την οποία σας έκανα, γίνεται κατανοητό ότι η Κυβέρνησή μας –παρά το γεγονός ότι βρίσκεται σε μια δύσκολη κατάσταση οικονομική, η οποία, αν θέλετε, επικεντρώνει και το ενδιαφέρον της Κυβέρνησης για τους λόγους τους γνωστούς-, έχει προβεί σε αρκετές ενέργειες, σε διάφορα επίπεδα, για την αντιμετώπιση αυτού του πάρα πολύ σοβαρού ζητήματος, το οποίο αποτελεί το αντικείμενο της ερώτησης σας.

Θέλω να επαναλάβω για άλλη μια φορά ότι στόχος μας –και θεωρώ ότι προς την κατεύθυνση αυτή έχουμε συνοδοιπόρο την Ευρωπαϊκή Επιτροπή- είναι κυρίως και πρωτίστως η αποκατάσταση των καταναλωτών, οι οποίοι έχουν πληγεί από αυτή την ιστορία και τελικά βεβαίως η ενίσχυση της αξιοπιστίας της αυτοκινητοβιομηχανίας, της ανταγωνιστικότητάς της, αλλά κυρίως της εμπιστοσύνης των πολιτών στον κλάδο.

Θέλω ειλικρινά να σας διαβεβαιώσω –νομίζω ότι το έχετε καταλάβει κι εσείς- ότι οι ενέργειες από την πλευρά του Υπουργείου μας θα συνεχιστούν και θα κορυφωθούν με την κατάθεση του συγκεκριμένου νομοσχεδίου, στο οποίο κι εσείς αναφερθήκατε.

Βεβαίως, οι ενέργειες που θα γίνουν, όχι μόνο από το δικό μας το Υπουργείο, αλλά και από τα υπόλοιπα εμπλεκόμενα Υπουργεία, θα φέρουν πραγματικά το επιθυμητό αποτέλεσμα και θεωρώ ότι θα κάνουμε τη διαφορά με τις υπόλοιπες ευρωπαϊκές χώρες.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κυρία Υπουργό.

Όσον αφορά την τέταρτη με αριθμό 1070/29-6-2016 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ-ΔΗΜΑΡ κ. Χαράς Κεφαλίδου προς τον Υπουργό Οικονομικών, σχετικά με την ελεύθερη είσοδο στα μουσεία και τους αρχαιολογικούς χώρους για τους εικαστικούς καλλιτέχνες, θα ήθελα να σας πληροφορήσω ότι ο Αναπληρωτής Υπουργός Οικονομικών κ. Χουλιαράκης μού είπε πως έχει ενημερώσει την κ. Κεφαλίδου ότι έχει επιλυθεί το αίτημα, έχει υπάρξει και σχετική απόφαση. Δεν ξέρω εάν πρόλαβε τον Υπουργό η κ. Κεφαλίδου ή επέσπευσε τη διαδικασία αυτή.

Κυρία Κεφαλίδου, θέλετε να πείτε κάτι, μιας και είστε εδώ;

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Σας ακούμε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Σεβόμενη την κοινοβουλευτική διαδικασία, είμαι εδώ σήμερα. Ενημερώθηκα χθες από τον κ. Χουλιαράκη ότι η επίκαιρη ερώτηση που κατατέθηκε από τη μεριά μας κινητοποίησε τις διαδικασίες και έτσι έχουμε θετική έκβαση.

Θα ήθελα να παρακαλέσω θερμά, επειδή οι κοινές υπουργικές αποφάσεις μέχρι να γίνουν νόμοι έχουν και την έκδοση του ΦΕΚ, να επισπευσθεί όσο το δυνατόν η διαδικασία, γιατί οι θερινοί μήνες είναι οι πιο κρίσιμοι για τους ανθρώπους που ασχολούνται με τα εικαστικά. Είναι οι μήνες που η παρουσία τους στα μουσεία και στους αρχαιολογικούς χώρους είναι πιο έντονη. Είναι κρίμα να χαθεί και άλλος πολύτιμος χρόνος.

Ευχαριστώ θερμά και τον κύριο Υπουργό και εσάς για τη δυνατότητα που μου δώσατε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Κεφαλίδου. Θα κάνουμε ό,τι είναι δυνατόν, ώστε να γίνει η έκδοση του ΦΕΚ όσο γίνεται πιο γρήγορα.

Κυρίες και κύριοι συνάδελφοι, έχουν διανεμηθεί τα Πρακτικά της Παρασκευής 6 Μαΐου 2016, του Σαββάτου 7 Μαΐου 2016, της Κυριακής 8 Μαΐου 2016, της Δευτέρας 9 Μαΐου 2016, της Τετάρτης 11 Μαΐου 2016 και της Πέμπτης 12 Μαΐου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς τα Πρακτικά της Παρασκευής 6 Μαΐου 2016, του Σαββάτου 7 Μαΐου 2016, της Κυριακής 8 Μαΐου 2016, της Δευτέρας 9 Μαΐου 2016, της Τετάρτης 11 Μαΐου 2016 και της Πέμπτης 12 Μαΐου 2016 επικυρώθηκαν.

Θα αναγνώσω τώρα τις επίκαιρες ερωτήσεις που δεν θα συζητηθούν.

Η ενδέκατη με αριθμό 914/27-5-2016 επίκαιρη ερώτηση του δεύτερου κύκλου του Βουλευτή Β΄ Πειραιώς του Λαϊκού Συνδέσμου-Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων, σχετικά με τη «δημιουργία παράνομων νηπιαγωγείων και οικοτροφείων στην Ξάνθη», δεν θα συζητηθεί.

Η δωδέκατη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου–Χρυσή Αυγή κ. Ελένης Ζαρούλια προς τον Υπουργό Υγείας**,** σχετικά με τα προβλήματα λειτουργίας στο ΕΚΑΒ, ομοίως δεν θα συζητηθεί.

Η τρίτη με αριθμό 1081/4-7-2016 επίκαιρη ερώτηση δευτέρου κύκλου του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββαπρος τον Υπουργό Παιδείας, Έρευνας και Θρησκευμάτων,σχετικά με τη στελέχωση και ανάπτυξη του Τμήματος Σχεδιασμού και Τεχνολογίας Ένδυσης (ΣΤΕ) του ΤΕΙ στο Κιλκίς, δεν θα συζητηθεί λόγω απουσίας της αρμόδιας Υπουργού στο εξωτερικό και συγκεκριμένα της κ. Αναγνωστοπούλου, η οποία είναι στην Κίνα με τον κύριο Πρωθυπουργό.

Η έβδομη με αριθμό 1083/4-7-2016 επίκαιρη ερώτηση πρώτου κύκλου του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με το σύστημα πυροπροστασίας του Σέιχ Σου, δεν θα συζητηθεί λόγω απουσίας του αρμόδιου Υπουργού κ. Τόσκα στο εξωτερικό.

Η δεύτερη με αριθμό 1074/1-7-2016 επίκαιρη ερώτηση πρώτου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Εσωτερικών και Διοικητικής Ανασυγκρότησης,σχετικά με τον κίνδυνο διακοπής της κατασκευής ζωτικής σημασίας έργων στην Χαλκιδική, δεν θα συζητηθεί λόγω αναρμοδιότητας.

Η τρίτη με αριθμό 1069/28-6-2016 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων,σχετικά με την «ανακριβή τηλεπισκόπηση των εκτάσεων που οδηγεί σε πρωτοφανές οικονομικό αδιέξοδο τους βαμβακοκαλλιεργητές», δεν θα συζητηθεί λόγω κωλύματος του αρμόδιου Υπουργού εξαιτίας ανειλημμένων υποχρεώσεων. Θα επαναπροσδιοριστεί, όμως, για συζήτηση.

Η πέμπτη με αριθμό 1084/4-7-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδος κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την εφαρμογή των Συλλογικών Συμβάσεων Εργασίας στα ξενοδοχεία, δεν θα συζητηθεί λόγω κωλύματος του αρμόδιου Υπουργού κ. Κατρούγκαλου.

Η δεύτερη με αριθμό 1075/1-7-2016 επίκαιρη ερώτηση δευτέρου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος-Αδώνιδος Γεωργιάδη προς τον Υπουργό Υγείας,σχετικά με τη λήψη μέτρων για τον περιορισμό του παράνομου εμπορίου φαρμάκων, δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού.

Η πρώτη με αριθμό 5701/27-5-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με τον σχεδιασμό για την έναρξη λειτουργίας του πολυδύναμου Ιατρείου Τυμπακίου Ηρακλείου Κρήτης, δεν θα συζητηθεί λόγω κωλύματος του αρμόδιου Υπουργού.

Ο Βουλευτής κ. Κεγκέρογλου είναι παρών και έχει για λίγο τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ένα σημαντικό θέμα με το οποίο ασχολείται η ερώτηση, την οποία έχουμε καταθέσει ως γραπτή, δεν απαντήθηκε και έρχεται ως αναπάντητη με τη σημερινή δήλωση του Υπουργού για κώλυμα. Ελπίζω να υπάρχει σοβαρός λόγος που δεν ήρθε ο Υπουργός σήμερα, γιατί άκουσα ότι υπήρχαν και άλλες ερωτήσεις που επίσης δεν απαντήθηκαν.

Όμως, είναι εξίσου σοβαρό το θέμα για την περιοχή Τυμπακίου, γιατί αφορά πάρα πολύ μεγάλο μέρος του πληθυσμού. Το πολυϊατρείο είναι έτοιμο από χρηματοδότηση του ΕΣΠΑ, ως κτηριακή υποδομή και ως τεχνολογικός εξοπλισμός. Είναι, εν πολλοίς, ολοκληρωμένη αυτή η υποδομή και χρειάζεται η ενεργοποίηση των υπηρεσιών, ούτως ώστε να αρχίσει να λειτουργεί, για να αντιμετωπιστούν τα μεγάλα προβλήματα που υπάρχουν στην πρωτοβάθμια φροντίδα υγείας στην ευρύτερη περιοχή της Μεσσαράς.

Γι’ αυτό θα παρακαλούσα να μεταφέρετε στον κύριο Υπουργό να ασχοληθεί με το θέμα επί της ουσίας και, βεβαίως, να έρθει την επόμενη εβδομάδα να απαντήσει στην ερώτησή μας.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ, κύριε Κεγκέρογλου.

Το θέμα που θίγετε είναι πάρα πολύ σημαντικό.

Κύριοι συνάδελφοι, δεν θα συζητηθούν λόγω κωλύματος του Αναπληρωτή Υπουργού Υγείας κ. Παύλου Πολάκη οι εξής επίκαιρες ερωτήσεις:

Η πέμπτη με αριθμό 1080/4-7-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαληπρος τον Υπουργό Υγείας,σχετικά με τη στελέχωση του ΕΚΑΒ στον Νομό Λάρισας και τη δημιουργία τομέων ΕΚΑΒ σε κέντρα υγείας του Νομού Λάρισας.

Η έκτη με αριθμό 1044/27-6-2016 επίκαιρη ερώτηση δεύτερου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Υγείας,σχετικά με την επαγγελματική και εργασιακή αναβάθμιση των «βοηθών νοσηλευτών».

Η δέκατη τρίτη με αριθμό 944/3-6-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλουπρος τον ΥπουργόΥγείας, σχετικά με τους ασθενείς, που χειρουργούνται με δικά τους έξοδα στο Πανεπιστημιακό Γενικό Νοσοκομείο Θεσσαλονίκης «ΑΧΕΠΑ».

Η δέκατη έκτη με αριθμό 935/31-5-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένουπρος τον Υπουργό Υγείας, σχετικά με τις ελλείψεις και τα προβλήματα του στόλου του ΕΚΑΒ.

Ομοίως, η δέκατη πέμπτη με αριθμό 966/7-6-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένουπρος τον Υπουργό Υγείας, σχετικά με την κατάσταση στο Γενικό Κρατικό Νίκαιας.

Ομοίως, η δέκατη έβδομη με αριθμό 825/25-4-2016 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας,σχετικά με την υπολειτουργία του Αντικαρκινικού Νοσοκομείου Μεταξά.

Λόγω κωλύματος του Υπουργού Περιβάλλοντος και Ενέργειας κ. Πάνου Σκουρλέτη δεν θα συζητηθούν οι εξής επίκαιρες ερωτήσεις:

Η έβδομη με αριθμό 1041/24-6-2016 επίκαιρη ερώτηση του δεύτερου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας,σχετικά με τις εξετάσεις λήψης πιστοποιητικού επιτυχούς εξέτασης των Ενεργειακών Επιθεωρητών.

Η όγδοη με αριθμό 1043/24-6-2016 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ- ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας,σχετικά με την προαναγγελία τραγικών εξελίξεων στον τομέα της παραγωγής ηλεκτρικής ενέργειας.

Λόγω κωλύματος του Υπουργού Παιδείας, Έρευνας και Θρησκευμάτων κ. Νικολάου Φίλη δεν θα συζητηθεί η ένατη με αριθμό 1047/27-6-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Παιδείας, Έρευνας και ΘρησκευμάτωνκαιΕσωτερικών και Διοικητικής Ανασυγκρότησης,σχετικά με τη λήψη μέτρων για την εκπαίδευση των προσφύγων.

Επίσης, λόγω κωλύματος του Υπουργού Οικονομικών κ. Ευκλείδη Τσακαλώτου δεν θα συζητηθούν οι εξής επίκαιρες ερωτήσεις:

Η δέκατη με αριθμό 1042/24-6-2016 επίκαιρη ερώτηση δεύτερου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Οικονομικών,σχετικά με τον εξωδικαστικό συμβιβασμό του ελληνικού δημοσίου με τη «SIEMENS».

Η δέκατη τέταρτη με αριθμό 961/7-6-2016 επίκαιρη ερώτηση του δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς τους Υπουργούς ΟικονομικώνκαιΕθνικής Άμυνας,σχετικά με την Ελληνική Βιομηχανία Οχημάτων («ΕΛΒΟ Α.Β.Ε.»).

Επίσης, για τον ίδιο λόγο δεν θα συζητηθεί η δεύτερη με αριθμό 4375/304/31-3-2016 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ.Νικήτα Κακλαμάνηπρος τον ΥπουργόΟικονομικών,σχετικά με το οικονομικό μέγεθος της σύμβασης με τον Κιμ Γκλεν.

Για τον ίδιο λόγο δεν θα συζητηθεί και η τρίτη με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών,σχετικά με την αποζημίωση των μεριδιούχων Συνεταιριστικών Τραπεζών.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 11.55΄ λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**